Det var med stor sandsynlighed medlemmer af den religiøse bevægelse The Last Reformation, som i weekenden opsøgte patienter på Aalborg Universitetshospital og forsøgte at overbevise dem om, at de kunne blive helbredt ved at bekende sig til Gud.

Det viser oplysninger, som TV2 Nord er kommet i besiddelse af, og de peger i retning af prædikanten Torben Søndergaard og hans bevægelse, The Last Reformation, som i dag havde travlt med at slette spor på de sociale medier.

Læs også Religiøse grupper opsøger patienter på hospitalet

Men hvorfor missionærer fra hans religiøse bevægelse tilsyneladende opsøger patienter på Aalborg Universitetshospital, ønskede han i dag ikke at kommentere, som det kan ses i indslaget øverst i artiklen.

Men at opsøge patienter på den måde bliver kritiseret af patienter på sygehuset - og i dag også kritiseret i skarpe vendinger af ledelsen på Aalborg Universitetshospital.

- Det er ikke i orden, at der kommer nogen og pådutter en bestemt tro til vores patienter, der er i en sårbar situation, mens de er her på hospitalet, siger Lisbeth Kjær Lagoni, der er sygeplejefaglig direktør på Aalborg Universitetshospital.

Fra hospitalets side vil man nu sætte en stopper for, at religiøse grupper på den måde antaster patienter, og sygehusledelsen opfordrer patienter og pårørende om at give personalet besked, hvis det skulle ske igen.